Arab̶aed̶eed̶e chi Bed̶ea b̶uasii.
Mau Bed̶ea Dachi Akõre ome b̶uasii.
Biawãra mau Dachi Akõre maka b̶uasii.
Mau arab̶aed̶eed̶e Dachi Akõre ome b̶uasii.
Ichid̶eeba Dachi Akõreba joma wausii.
Ichiwãe Dachi Akõreba ab̶a bid̶a waubai basii.
Mau bed̶eaba chokae b̶uai dead̶akasii.
Mau ʉ̃d̶aa kĩra b̶uasii,
ẽbẽrarãmaa ichi ʉ̃rʉbena kuitaabiai b̶uud̶eeba.
Mau ʉ̃d̶aa pãriud̶e koa b̶uu kĩra b̶uu.
Mau pãriuba mau ʉ̃d̶aa poyaa kiibai.
Ẽbẽra Boro Eabarii Juan abadau b̶uasii.
Dachi Akõreba ichi bʉisii
mau ʉ̃d̶aa ʉ̃rʉbena berreamera,
ichid̶eeba jomaurãba ijãad̶amera.
Juan mau ʉ̃d̶aawãe basii,
maumaarã mau ʉ̃rʉbenáturu berreabachii.
Chi nau iujãad̶e neei b̶uad̶a mau biawãra ʉ̃d̶aabʉ.
Mau jomaurã baita koabarii.
Mau ʉ̃d̶aa nau iujãad̶e b̶uasii.
Dachi Akõreba ichid̶eeba nau iujãa waud̶amina nau iujãad̶ebenarãba ichi kauwa unud̶aabasii.
Ichi druad̶ebenarãmaa neesii.
Maud̶e ichi biꞌia irsibid̶aabasii.
Maamina chi ichi irsibiped̶aad̶arãba ichid̶e ijãasid̶au.
Maud̶eeba ichiba maarã b̶usii Dachi Akõre warrarã nuread̶amera.
Ãchi Dachi Akõre warrarã bad̶aabasii ãchi naweba adaud̶ad̶eeba maebʉrã ẽbẽrarãba kʉ̃ria panad̶ad̶eeba.
Maumaarã Dachi Akõréburu ichi warrarã babiasii.
Chi Bed̶ea ẽbẽra kakuad̶e b̶uaped̶a dachi tãed̶e nibabachii.
Ichi sõbiad̶eeba dachi ãrea aid̶asii.
Ichiba dachimaa arakʉd̶e kuitaabiasii Dachi Akõre biawãra saka nii.
Maud̶e daiba ichi joma mechiu nii unusid̶au,
Dachi Akõre Warr maka niid̶eeba.
Juanba ichi ʉ̃rʉbena naka jĩwa jarabachii:
«Nau ẽbẽra ʉ̃rʉbena,
mʉʉba naka jara b̶uabachii:
“Chi mʉare neeruu mʉ audeara chi mechiu nii,
mau mʉ naed̶e nibasiid̶eeba”».
Ichi mechiu niid̶eeba,
sõbiad̶eeba dachi aid̶a b̶uabachii maud̶e sõbiad̶eeba aid̶abarii.
Dachi Akõreba naed̶e Moisesba b̶ʉd̶a deasii,
maamina Jesucristod̶eeba dachimaa kuitaabiasii ichi biawãra saka nii maud̶e ichi sõbiad̶eeba dachi ãrea kariba b̶uu.
Ab̶au bid̶a Dachi Akõre unud̶akau.
Maamina chi Warr ab̶aburu nii Dachi Akõred̶eeba maud̶e chi Akõre ome ãbua b̶uud̶eeba,
dachimaa kuitaabiasii Dachi Akõre biawãra saka nii.